মানবেন্দ্র বন্দ্যোপাধ্যায়
বাংলা ভাষায় বিদেশি সাহিত্য-কবিতাকে যে এত গাঢ়ভাবে ছুঁয়ে ফেলা যায়, তার প্রত্যক্ষ প্রমাণ আপনার কাজ। এখন সেই সাবলীল রীতিটা পাওয়া যায় না কেন বলে মনে করেন?
এখন ঠিক কোন রীতিতে কাজ হয়, সেটা আমি জানি না। কিন্তু আমার যাঁরা মাস্টারমশাই ছিলেন, তাঁরা বহু কবিতাই অনুবাদ করেছিলেন। যেমন সুধীন্দ্রনাথ দত্ত। উনি একটা-দু’টো গল্পও অনুবাদ করেছিলেন। বুদ্ধদেব বসু কবিতা অনুবাদ করেছেন সংস্কৃত থেকে যেমন, তেমন ইংরেজি এবং ফরাসি থেকেও। আমি যখন সদ্য এমএ পরীক্ষা দিয়েছি, তখন বুদ্ধদেব বসুই আমাকে ‘ডক্টর জিভাগো’ অনুবাদ করতে বলেছিলেন। বরিস পাস্তেরনাকের। তখন বার্মায় থাকি। ওখানে পড়াচ্ছিলাম। নতুন গিয়েছি। হস্টেলে থাকতাম। অন্য মাস্টারমশাইদের সঙ্গে। রাতে জেগে জেগে অনুবাদ করতাম। তারপর জুল ভার্নও অনুবাদ করেছি। কিছু কিছু অংশ বাদ দিয়ে। প্রকাশকেরা রীতিমতো জোর করে আমাকে দিয়ে জুল ভার্ন অনুবাদ করাতেন। ওঁর বই এত বিক্রি হতো বলে! তবে অনুবাদের একটা ধারা তৈরি করেছিলেন একেবারে সমকালীন কবি বিষ্ণু দে। টি এস এলিয়ট’কে অনুবাদ করে। 

সাহিত্যের কোন ধারায় অনুবাদ সবচেয়ে কঠিন বলে মনে হয়?
নাটক অনুবাদ করা খুব কঠিন। আমার ছাত্র শিবাজী বন্দ্যোপাধ্যায় কয়েক বছর আগে গিরিশ কারনাডের একটি নাটক অনুবাদ করেছিল ‘টিপু সুলতানের স্বপ্ন’। গিরিশ ঘোষ করেছিলেন ‘ম্যাকবেথ’ ইত্যাদি। অভিনয় করার মতো করে। মূল থেকে কাটাকুটিও করা হয়েছিল। মনে রাখতে হবে মঞ্চের উপর যখন কথা বলবেন অভিনেতা, সেটা যেন স্বাভাবিক শোনায়। গিরিশবাবু যেহেতু অভিনয় করতেন, তাই সেভাবেই সাজিয়েছিলেন। তাতে হয়তো শেক্সপিয়র একটু এদিক-ওদিক হয়েছে। কিন্তু শেক্সপিয়রই ছিল জিনিসটা! আমি নিজে কতগুলো নাটক অনুবাদ করেছিলাম। তার মধ্যে একটা পাবলো নেরুদার অপেরাই বলা যায়। একটা ফেদেরিকো গার্সিয়া লোরকা’র নাটক। আরেকটা মাক্স ফ্রিশের নাটক থেকে— ‘যারা আগুন লাগায়’।

এটা তো নবারুণ ভট্টাচার্যও অনুবাদ করেছিলেন?
হ্যাঁ। সেখান থেকে সুমন মুখোপাধ্যায় একটি নাটকও করেন। নবারুণের অনুবাদে আমার নাম উল্লেখ করা হয়েছিল। তবে এই মুহূর্তে আমার অনুবাদটা কোথায় প্রকাশিত হয়েছিল খুঁজে পাচ্ছি না! আসলে ষাট-সত্তরের দশকে কলকাতায় বিদেশি একটা নাটকের দল এসে মাক্স ফ্রিশের নাটকে অভিনয় করেছিল। যারা দেখেছিলাম, তাদের মধ্যে কেউ কেউ অনুবাদটাও করেছিলাম আর কী।

বাংলা অনুবাদের ইতিহাসে সবচেয়ে চমকপ্রদ বিষয় কোনটা একটু বলবেন?
সুভাষদা, মানে কবি সুভাষ মুখোপাধ্যায় একদিকে যেমন নাজিম হিকমত করেছেন, পাবলো নেরুদা করেছেন— তেমন একটা অদ্ভুত কাজও করেছিলেন। চর্যাপদের আধুনিক বাংলা! একালের বাংলায় বাংলা ভাষার আদিতম রূপের অনুবাদ। নাজিম হিকমতের অনুবাদ যখন সুভাষদা করেছিলেন, তখন তিনি জীবিত ছিলেন। রাশিয়ায় ওঁদের আলাপ হয়। আর পাবলো নেরুদা তো কলকাতায় দু’বার এসেছিলেন। ১৯২৭ সালে একবার, রবীন্দ্রনাথের সঙ্গে দেখা করবেন বলে। তা রবীন্দ্রনাথ তখন জোড়াসাঁকোয় ছিলেন না। নেরুদা সেবার কালীঘাটের উপর একটি কবিতা লিখেছিলেন। আরেকবার ১৯৫৭ সালে। তখন নেরুদার সঙ্গে বিষ্ণু দে’র আলাপ হয়েছিল।

বিদেশি ভাষা থেকে বাংলায় অনুবাদ এবং ভারতের বিভিন্ন আ়ঞ্চলিক ভাষার বঙ্গানুবাদের মধ্যে যে তফাতটা রয়েছে, সেটাকে কীভাবে ব্যাখ্যা করবেন?
আঞ্চলিক ভাষায় অনুবাদ সাহিত্য অ্যাকাডেমি প্রতি বছর করে। তার মধ্যে বেশির ভাগই এদেশে পুরস্কারপ্রাপ্ত বই। অনেকগুলোরই দারুণ অনুবাদ রয়েছে। কিন্তু প্রশ্ন হল, কোন কোন ভাষায় বই অনুবাদ হয়েছে? মির্জা গালিবের বাংলা অনুবাদে কোনও বই আছে কি? আমাদের প্রশ্ন এগুলো। বিজয়দান দেথা, রাজস্থানের লেখক, অসম্ভব ভাল ওঁর লেখা! ওঁর কিছু লেখা আমি অনুবাদ করিয়েছিলাম একজনকে দিয়ে। বিজয়দানের গল্প থেকে মণি কৌল ছবিও করেছেন— ‘দুবিধা’। সাহিত্য অ্যাকাডেমি ছাড়া ন্যাশনাল বুক ট্রাস্টও অনেক অনুবাদ করত। তবে সব অনুবাদ যে সব সময় ভাল হয়, তা নয়। তবে ওঁরা চেষ্টা করেন।

অনুবাদ শব্দটার বদলে আপনি ‘তর্জমা’ শব্দটা ব্যবহার করতে পছন্দ করেন...কেন বলবেন?
আমি বলি, অনুবাদ মানে হল অনু পরিমাণ বাদ। সে কারণেই এই তর্জমা শব্দটার উল্লেখ। অর্থাৎ, জমা পড়ে যেটা। সেটা ইয়ার্কি করেই বলি!

সাধারণভাবে বলতে গেলে অনুবাদ সাহিত্যের সমাদর আদৌ রয়েছে কি শহরে?
এখন আমাদের কৌতূহল অনেক বেড়েছে। সাঁওতালি ভাষায় কী লেখা হচ্ছে, নেপালি ভাষায় কী লেখা হচ্ছে, সেসব নিয়ে আগ্রহ তৈরি হচ্ছে। যেটা আগে ছিল না। এবার প্রকাশক কীভাবে সেই অনূদিত বইগুলো বিক্রি করবেন বা বিজ্ঞাপন দেবেন, সেটা তো তাঁদের ব্যাপার! আর ক’জন প্রকাশকই বা রয়েছেন! অনেক প্রকাশনা সংস্থা তো উঠেই গিয়েছে! তবে আমরা নিজেদের মতো চেষ্টা চালিয়ে যাচ্ছি। 
 

নীরেন্দ্রনাথ চক্রবর্তী

বাংলা অনুবাদ সাহিত্যের ধারা— এর শুরুটা কোথায়?
দু’টো নাম করছি। কবি কামিনী রায়ের বাবা চণ্ডীচরণ সেন ‘আঙ্কল ট‌ম্‌স কেবিন’এর বাংলা করেছিলেন। ‘টমকাকার কুটির’। একটা ভাষা থেকে তার বিষয়বস্তু যখন অন্য ভাষায় স্থানান্তর করা হয়, সাধারণত আড়ষ্টভাব থেকেই যায়। ওঁর লেখায় সেটা বিন্দুমাত্র ছিল না। যেন বইখানা বাংলাতেই লেখা হয়েছে, এত সাবলীল গদ্য ওঁর! আমার ছেলেবেলায় বইখানা হাতে পাই। এবং নাওয়া-খাওয়া ভুলে শেষ করি। তাছাড়া রয়েছে রায় পরিবার। কুলদারঞ্জন রায় অসাধারণ অনুবাদ করতেন। ‘আশ্চর্য জগৎ’ বইখানা ওঁরই অনুবাদ করা। উপেন্দ্রকিশোর রায়চৌধুরীও বহু অনুবাদ করেছেন। সত্যজিৎ রায় ভাল মৌলিক গল্প ছাড়াও অনুবাদ করেছেন কিন্তু। ‘ব্রাজিলের কালো বাঘ’ যেমন। অবশ্য সত্যজিৎ অনেক পরের। ওঁর আগেও অনেকে অনুবাদ করে গিয়েছেন। যেমন নৃপেন্দ্রকৃষ্ণ চট্টোপাধ্যায় ভিক্টর উগোর ‘হাঞ্চব্যাক অফ নৎরেদেম’এর চমৎকার বাংলা করেছিলেন। সত্যচরণ লাহা করেছিলেন ব্রবডিংনাগ আর লিলিপুটদের নিয়ে (‘গালিভার ট্রাভেল্স’, জোনাথন সুইফ্ট)— ‘দৈত্যপুরী বামনের দেশ’। 
অচিন্ত্যকুমার সেনগুপ্ত কিংবা বুদ্ধদেব বসুদের মতো মৌলিক লেখকরা একটা সময় প্রচুর অনুবাদ করতেন। এখন সেই চলটা প্রায় নেই। কেন বলতে পারেন?
ওঁরা অবহেলা করতেন না অনুবাদ সাহিত্যকে। ইদানীং যাঁরা যশস্বী লেখক, তাঁদের কাউকে অনুবাদ করতে দেখি না। তার ফলে অনুবাদ ব্যাপারটা এমন সব লোকের হাতে গিয়ে পড়েছে, যাতে বিষয়টা বেশ মুশকিলের হয়ে উঠছে। আসলে বাংলা ভাষার একটা বাগধারা আছে তো। মোড অফ স্পিচ। যাঁরা এখন অনুবাদ করেন, তাঁদের কেউ বাগধারার ধারই ধারেন না! তাই মাঝে মাঝে খুব দুঃখ হয়।

একটা সময় ছিল, যখন মস্কোয় থেকে বাঙালি লেখকেরা অনুবাদের কাজ করতেন সেখানকার প্রকাশনী সংস্থার হয়ে। সোভিয়েত রাশিয়া ভেঙে যাওয়ার পর যে বন্দোবস্ত বন্ধ হয়ে গেল...।  
ওঁদের একটা বৈশিষ্ট ছিল— ফ্ললেস বেঙ্গলি! প়ঞ্চাশের দশকে ওঁরা এখান থেকে মস্কো গিয়েছিলেন। ননী ভৌমিক, সমর সেন, কামাক্ষীপ্রসাদ চট্টোপাধ্যায় প্রমুখ। ননী আবার আমার খুব বন্ধু। ওদেশের যে প্রকাশনী সংস্থা ছিল, ‘প্রোগ্রেসিভ পাবলিশার্স’, তারা রুশ দেশের সাহিত্যের বাংলা অনুবাদ করত। একটা সময় ননীই ব্যাপারটার মূল কর্ণধার হয়ে ওঠেন। তখন প্রচুর অনুবাদ করেছিলেন। ননী নিজে একজন বিখ্যাত লেখক। বঙ্কিমচন্দ্র পুরস্কার পেয়েছেন। কিন্তু তাই বলে অনুবাদকে কখনও অবহেলা করেননি।

 কয়েক প্রজন্ম ধরে বাঙালি খুদে পাঠক আপনার অনুবাদে টিনটিন পড়ে আসছে...কখনও মনে হয়নি আর্জে বাংলার জন্য লেখেননি! টিনটিনের বাঙালিকরণটা কীভাবে হয়েছিল?
ওটা কিছু অদল-বদল করে করেছিলাম। স্নোয়ি যেমন কুট্টুস হয়েছিল। হ্যাডকের গালাগালগুলোর বাংলা করে দিয়েছিলাম। কখনও কখনও ভারতীয় ভাবাবেগ রক্ষার স্বার্থে ছবিগুলোও পাল্টে দিয়েছি। বেলজিয়ামে আমি গিয়েছিলাম। তখন আর্জে’র স্টুডিওতেও যাওয়া হয়। ওরা কিন্তু ওদেশে টিনটিন’কে বলে ত্যাঁত্যাঁ! ফরাসিতে আই এন’এর উচ্চারণ ‘অ্যাঁ’। ওই উচ্চারণ এখানে লিখলে লোকে ধরে আমায় পেটাত! কিন্তু তা বলে বিদেশি ভাষা থেকে যখন বাংলা করছি, তাকে কিন্তু একেবারে বাঙালি করে ফেলতে নেই! আমাকে অমূল্যচন্দ্র সেন একটা পরামর্শ দিয়েছিলেন। বাংলা বাগধারাটাকে লেখার মধ্যে বাঁচিয়ে রাখার পরামর্শ। একটা ইংরেজি বাক্য দেখে আগে ভেবে নেওয়া, যে বাংলায় বললে সেটাকে কীভাবে বলা যেত—  এইটেই হল সবচেয়ে ভাল উপায়।
 
‘ব্লিস্টারিং বার্নাকল্‌স’এর বাংলা যে গেঁড়ি-গুগলির দল হতে পারত, ভাবাই যায় না!
(হাসি) জাহাজ বা নৌকোর যে অংশটা জলে ডুবে থাকে, তাতে জলের এক রকমের পোকা লেগে যায়। দীর্ঘদিন জলে ডুবে থাকার কারণেই অমন হয়। তাকেই ব্লিস্টারিং বার্নাকল্‌স বলে। বাচ্চারা অত বুঝবে না বলেই ওটা গেঁড়ি-গুগলির দল বলে করা!
অনুবাদে কৃষ্টিগত ফারাকও তাহলে একটা বিষয়...।একটা মুশকিল আছেই। আমরা যখন ইংরেজি থেকে অনুবাদ করি, ওদের আচার-আচরণ, পোশাক-আশাক, প্রেম-ভালবাসা প্রকাশ করার পদ্ধতি— সবই আমাদের চেয়ে আলাদা। সেটাকে বাংলায় আনা বেশ শক্ত ব্যাপার। ফলে খুব বেশি স্বাধীনতা নিতে নেই। কিন্তু যখন মরাঠি থেকে বা পঞ্জাবি থেকে লিখছি, তখন তুলনামূলক সহজ হয়ে যায় ব্যাপারটা। কারণ আমাদের পারিবারিক বিন্যাসটা এক। যাপনটা এক। খাদ্যাভ্যাসও মোটামুটি এক। রীতিনীতিও। ফলে ভারতীয় ভাষা সাহিত্যের ক্ষেত্রে সেই ফারাকটা নেই।
বাংলা কবিতা থেকে যখন ইংরেজিতে অনুবাদ করা হয়, যেমন ‘কলকাতার যিশু’ বা ‘উলঙ্গ রাজা’ হয়েছে, তার প্রসাদগুণ কি অক্ষত থাকে?
কবিতায় একটু অসুবিধে হয়ই। এক্ষেত্রে একটা বড় সমস্যা হল রাইম এবং রিদ্‌ম। রিদ্‌ম তো সব জায়গাতেই আছে। কিন্তু রাইম, মানে অন্ত্যমিল খুঁজতে প্রাণ বেরিয়ে যায়! আমি নিজে অন্ত্যমিল রেখেও কয়েকটা ইংরেজি কবিতার বাংলা করার চেষ্টা করেছিলাম। যেমন ‘কিংগ লিয়ার’এর একটি দৃশ্য, যেখানে রাজার এক মেয়ে তাকে তাড়িয়ে দিয়েছে এবং তিনি ঝড়ের মধ্যে দিয়ে যাচ্ছেন। যেতে যেতে তিনি ঝড়কে উদ্দেশ করে বলছেন, ‘ব্লো ব্লো দাউ উইন্টার উইন্ড, দাউ আর্ট নট সো আনকাইন্ড অ্যাজ ম্যান’স ইনগ্র্যাটিটিউড’। এটার বাংলা করেছিলাম, ‘শীতের বাতাস বহ বহ, ততটা নির্দয় তুমি নহ, অকৃতজ্ঞ মানুষ যতটা’। এটা তো করেছি! ফলে খুব শক্ত মাঝে মাঝে হয় ঠিকই। সেটাকে পেরিয়েও যাওয়া যায়।

পৌলমী সেনগুপ্ত
 
সমসাময়িক অনুবাদ-সাহিত্য নিয়ে আপনার কী মত? যে ধরনের কাজ হচ্ছে, তা কি আশাজনক?
অনুবাদ সাহিত্যের একটা সমস্যা আছে। বিরাট সমস্যা। সেটা কপিরাইট। নতুন যে সব বইগুলো বিদেশে খুব জনপ্রিয় হচ্ছে, সেগুলোকে অনুবাদ করতে গেলে সেই বইয়ের স্বত্ব কেনা, তার জন্য প্রচুর টাকাকড়ি খরচ ইত্যাদির ব্যাপার থাকে। ফলে আটকে যাওয়ার সম্ভাবনাও থাকে অনেক সময়। তাছাড়া অনুবাদ সাহিত্য ইচ্ছেমতো ডানা মেলতে পারে না। তার কিছু ব্যবসায়িক সমস্যাও থাকে। আমার মনে হয়, এটা সব সময় মাথায় রাখা উচিত। তবে আমি যে প্রচণ্ড আশাবাদী, সে কথাও 
বলতে পারি না। 

অনুবাদ-সাহিত্যের সেভাবে পসার জমছে না কেন মনে করেন?
নিজের অভিজ্ঞতা থেকে যা দেখেছি, তাতে মনে হয় অনুবাদ সাহিত্যের বেশি ক্রেতা নেই। এখানেও একটা সমস্যা রয়েছে। আমাদের বেশির ভাগ অনুবাদ ইংরেজিতে। তার বাইরে কেউ সেভাবে কিছু করেনও না। মানবেন্দ্রবাবু (বন্দ্যোপাধ্যায়) ব্যতিক্রম। স্প্যানিশে বা জার্মানিতে যে বইগুলো লেখা হচ্ছে, তার ইংরেজিতে অনুবাদ হবেই। মারিও ভার্গাস লোসা বা ওরহান পামুকের মতো সমকালীন লেখকদের বই আমাদের হাতে ইংরেজিতেই এসে আগে পৌঁছচ্ছে। আবার করে তার বাংলা অনুবাদ পড়ার ইচ্ছেটা তখন আমার না-ও হতে পারে। আর বাঙালি চিরকালই দ্বিভাষিক জাতি। বাংলা তারা পড়ে বটে। কিন্তু ইংরেজি চর্চাটাও ভালই করে। পামুক যদি বাংলায় আগে অনূদিত হতো, তাহলে সেই অনুবাদ তারা পড়ত কি না— তাতে একটা প্রশ্নচিহ্ন থেকেই যাচ্ছে।

ভারতের আঞ্চলিক ভাষা-সাহিত্য অনুবাদ, যেটা সাহিত্য অ্যাকাডেমি থেকে প্রতি বছর এত সংখ্যায় বাংলায় প্রকাশ হচ্ছে, সেগুলো সম্পর্কেও কতটা জানতে পারেন পাঠক?
আবারও বলছি, অনুবাদ-সাহিত্যের পাঠকই কম। যে কোনও অনুবাদের ক্ষেত্রে। অন্যান্য ভাষা-সাহিত্য যা বাংলায় অনুবাদ হচ্ছে, তার কতগুলো নাম পর পর বলে যেতে পারব? সুতরাং প্রচারের অভাব একটা কারণ। তাছাড়া এমনিতেই তো পড়ার অভ্যেসটা কমে যাচ্ছে। ফলে পাঠকের সংখ্যা আগে তবু যা ছিল, এখন আরও কমে যাচ্ছে।
একটা অভিযোগ উঠছে, যে অচিন্ত্যকুমার সেনগুপ্ত বা বুদ্ধদেব বসুদের মতো স্বনামধন্য লেখকেরা এককালে যেভাবে অনুবাদ-কর্ম করে গিয়েছেন, সেটা এখনকার লেখকেরা করছেন না...। বুদ্ধদেব বসুর পরে তো সময়টাও পাল্টে গিয়েছে। তার উপর ইন্টারনেটের সর্বব্যাপী অস্তিত্ব যেভাবে ঘিরে রেখেছে আমাদের, সেটাকে তো ভোলা যায় না। ফলে অতখানি সময়, সুযোগ আর পাঠকের উৎসাহ— কোনওটাই সেভাবে আর নেই। পাঠকের উৎসাহই যদি না থাকে, তাহলে অনুবাদক কাজটা এগোবেন কী করে? হয়তো নিজের আগ্রহে ওঁরা একটা সময়ে এত অনুবাদ করেছেন। এটা মৌলিক সাহিত্য-অনুবাদ সাহিত্য দু’ক্ষেত্রেই দেখা যায়। এমনিতেই বাঙালি পাঠকের কাছে মৌলিক সাহিত্যের চেয়ে অনুবাদ সাহিত্যের গ্রহণযোগ্যতা কিছুটা কম ছিল। ফলে চাহিদার অভাবটা একটা  বড় কারণ।

ঝুম্পা লাহি়ড়ি তো ইংরেজিতেই লেখেন মূলত। নতুন বইটি বাদ দিলে। তাঁর লেখার ভাষা যেহেতু ইংরেজি, এবং বাঙালি ইংরেজিতেই তাঁকে পড়েছে, তাহলে বাংলায় অনুবাদ করলেন কেন?
ব্যক্তিগত কারণে নয়। নিজে থেকে খুব অনুবাদ করি, তেমনটাও নয়। প্রকাশক অ্যাসাইনমেন্ট দিলে, তবেই করি। তাছাড়া ঝুম্পার বইয়ের ট্রান্সলেশন চাইলেই আমি করতে পারি না। প্রচুর টাকার ব্যাপার। ফলে সেটা কোনও ব্যবসায়িক প্রতিষ্ঠানকেই করতে হবে। যাই হোক, করতে বলা হয়েছিল তাই করেছি বটে, তবে আনন্দও পেয়েছি। আর শুনেছি, অন্যান্য বাংলা অনুবাদের তুলনায় ঝুম্পার বইয়ের চাহিদা একটু বেশিই। কারণ তিনি বাঙালি লেখক। আন্তর্জাতিক স্বীকৃতি পেয়েছেন। ফলে বাঙালি বোধহয় একটু পজেসিভও ওঁর ব্যাপারে (হাসি)। 

বাংলায় অনুবাদের ভাষাটাও পছন্দ করছেন না অনেকে...।
এটা দুর্ভাগ্যজনক। হওয়া উচিত নয়। তবে নিজের একটা অভিজ্ঞতা শেয়ার করতে পারি। আমাকে কিছু কমিক্সও অনুবাদ করতে হয়। আর কমিক্সের কিন্তু চাহিদা বেশ ভাল। অ্যাস্টেরিক্স-ওবেলিক্স সবক’টাই অনুবাদ করেছি ফরাসি থেকে। অনুবাদ করার পর মূল প্রকাশক একবার দেখে নিয়ে তারপর প্রকাশের অনুমতি দেন। এবার যাঁরা মূল বইটা প্রকাশ করছেন, ওঁরা কিন্তু ভীষণ গোঁড়া! লাইন বাই লাইন, ওয়ার্ড বাই ওয়ার্ড ট্রান্সলেশনের কথা বলেন। সেদিক থেকে নীরেনদাদের (নীরেন্দ্রনাথ চক্রবর্তী) একটা সুবিধে ছিল, যে ওঁরা অনেক স্বাধীনতা পেতেন। উনি অনেক কিছু বদলেও দিয়েছিলেন। ওঁদের সময় সম্ভবত এই নিয়ম ছিলও না। এই গোঁড়ামির জন্য বাঙালি আমেজ অনেকটাই নষ্ট হয়ে যায়। অথচ আন্তর্জাতিক নিয়ম-কানুন-আইন পেরিয়ে কিছু করাও সম্ভব নয়।